laion/Wikipedia-Exotic huggingface dataset:
Boom Boom Boomerang

"Boom Boom Boomerang" (בעברית: "בום בום בומרנג") הוא סינגל שהוקלט על ידי הלהקה האוסטרית שמטרלינגה. את השיר הוציאה בשנת 1977 לאור חברת התקליטים אריולה, והוא נבחר באופו פנימי על ידי תאגיד השידור האוסטרי לייצג את המדינה באירוע האירוויזיון השנתי. את מילותיו של "Boom Boom Boomerang" כתב לוקאס רסיטריטס. הוא הולחן על ידי שורלי הרנסטאדט, וילי רסיטריטס והרברט צכלינג-טפייר. הוא נחשב באותה עת לאחד מהשירים הפרובוקטיביים הראשונים באירוויזיון: ברוב הפעמים מילותיו לא הכילו משמעות כלשהי ובעת ההופעה עצמה על בימת התחרות הפנו חברי הלהקה את גבם לקהל והורידו את מכנסיהם. המהדורה ה-22 של האירוויזיון התקיימה בלונדון שבממלכה המאוחדת, והורכבה משמונה עשרה מדינות משתתפות שהופיעו בערב אחד ב-7 במאי 1977. על פי סדר ההופעות, שובצה אוסטריה כמדינה הרביעית, לפני אניטה סקורגן הנורווגית ואחרי הדי לסטר ההולנדית. עם תום ספירת הקולות דורגה אוסטריה במקום ה-17 עם 11 נקודות. מידע על היצירה "Boom Boom Boomerang" באתר מיוזיק בריינז סרטון השיר "Boom Boom Boomerang" באתר יוטיוב Eurovisionworld, Eurovision 1977 Results: Voting & Points – Austria (באנגלית) SCHMETTERLINGE באתר מצעד הסינגלים האוסטרי
חיים יצחק הכהן חסיד

רבי חיים יצחק הכהן חסיד (סלוניקי, ה'תק"ז, 1747 – סלוניקי, ב' בשבט ה'תקפ"ז, 30 בינואר 1827) היה מחכמי סלוניקי ומחבר הספר אהל יצחק. נולד בסלוניקי לרבי יוסף הכהן, היה נכדו של רבי רפאל אלעזר נחמיאש, שהיה רב העיר סלוניקי ומחבר הספר "הון רב". היה בקי בתורת חכמי סלוניקי ששזורה רבות בספרו. ספרו יצא לאור בשנת ה'תקס"א והוא מכיל שו"ת, חידושים על משנה תורה לרמב"ם ודרשות. בנו, רבי חננאל, השלים את המלאכה של הוצאת הספר לאור וצירף לו הקדמה משלו. במהדורת הספר המופיעה באוצר החכמה כלולות הערות בכתב ידו של רבי יצחק בן חננאל הכהן חסיד (ייתכן שהוא נכד המחבר). פסקיו ופירושיו מובאים אצל רבים מגדולי הדורות, שהתחשבו בדבריו לפסק ההלכה, כגון רבי יוסף חיים מבגדאד, רבי רחמים חי חויתה הכהן, רבי עובדיה יוסף. החידושים על הרמב"ם נכללו בפרויקט השו"ת. חיים יצחק הכהן חסיד, אהל יצחק, שלוניקי, תקס"א, באתר היברובוקס ראו כאן. רבי חיים יצחק הכהן חסיד מזכיר את סבו בחלק אורח חיים של ספרו "אהל יצחק", סימן ב ראו כאן ראו כאן ראו למשל בשו"ת רב פעלים חלק ב אורח חיים סימן ח ראו למשל בשו"ת שמחת כהן חלק יורה דעה ב סימן לז ראו למשל בשו"ת יביע אומר חלק ג חושן משפט סימן ד
עמית ביילין

עמית ביילין (נולדה ב-20 באוגוסט 2000) היא כדורגלנית ישראלית המשחקת בעמדת השוערת בקבוצת הקולג' סיינט ליאו ליונס ובנבחרת ישראל בכדורגל נשים. ביילין נולדה וגדלה בקריית גת. היא החלה לשחק כדורגל בגיל 10. בגיל 15 התקבלה לאקדמיה לנערות במכון וינגייט. לאחר 4 שנים שבה לשחק בקבוצת מ.ס. קריית גת. בסיום עונת עונת 2020/2021 נבחרה לשוערת העונה. בהמשך השנה יצאה לשחק במכללת פלגלייר בפלורידה. שנה לאחר מכן עברה לשחק באוניברסיטת סיינט ליאו באותה המדינה. בשנת 2021 זומנה לראשונה לנבחרת ישראל בכדורגל נשים לקראת המשחקים במסגרת מוקדמות גביע העולם בכדורגל נשים 2023. ב-19 בספטמבר ערכה את הבכורה במשחק ההפסד לנבחרת פורטוגל. מדיה וקבצים בנושא עמית ביילין בוויקישיתוף עמית ביילין, באתר Soccerdonna (בגרמנית) עמית ביילין, באתר WorldFootball.net ליאור ברטל, ‏נשים בספורט / "עם הפנים לאליפות": עמית ביילין, שוערת קרית גת, שלא ספגה מתחילת העונה, באתר דבר העובדים בארץ ישראל, 4 בפברואר 2021 מגיע להן: ביילין שוערת העונה, מבלאק השחקנית, באתר ONE‏, 31 במאי 2021
משלחת מס' 4 לתחנת החלל הבין-לאומית

משלחת מס' 4 (באנגלית: Expedition 4) הייתה משלחת לתחנת החלל הבין-לאומית שפעלה מ-7 בדצמבר 2001 ועד ל-15 ביוני 2002. מפקד המשלחת היה יורי אונופריינקו מרוסיה. פעילות המשלחת נמשכה 190 ימים. פעילות המשלחת החלה ב-10 באוגוסט עם הגיע מעבורת החלל אנדוור בפיקוד דומיניק גורי במשימה STS-108. החללית התחברה למודול "דסטיני". עם החללית הגיע מודול לוגיסטי רב תכליתי "רפאלו" עם מטען של 5,142 ק"ג. כמו כן הגיעו חברי משלחת מס' 4 לתחנת החלל הבין-לאומית. צוות החללית ביצע פעילות חוץ רכבית להתקנת ציודים חדשים בחלק החיצוני של תחנת החלל. כמו כן מטען שהגיע במודול לוגיסטי הועבר לתחנת החלל, ומודול לוגיסטי הועמס ב-4,511 ק"ג ציוד ומצרכים לא נחוצים להעברה חזרה לכדור הארץ. ב-15 בדצמבר מעבורת החלל אנדוור עזבה את תחנת החלל עם חברי המשלחת מס' 3. אחריות על תחנת החלל הועברה למשלחת מס' 4. ב-14 בינואר/15 בינואר אונופריינקו וולז ביצעו פעילות חוץ רכבית שנמשכה כ-6 שעות. בוצעו התקנות ציוד בחלק החיצוני של תחנת החלל לרבות מנוף STRELA שני שהותקן על מודול "פירס" ב-25 בינואר אונופריינקו וולז ביצעו פעילות חוץ רכבית נוספת שנמשכה כ-6 שעות. בוצעו התקנות ציוד בחלק החיצוני של תחנת החלל. ב-20 בפברואר בורש וולז ביצעו פעילות חוץ רכבית שנמשכה כ-6 שעות. בוצעו הכנות להתקנה של החלק המרכזי S0 של מבנה מסבח בסיסי. מבנה זה באורך של כ-13 מ' וברוחב על כ-4 מ' מיועד להתקנת מערכות ומכשירים שונים שתומכים בתפקוד תחנת החלל וביצוע ניסויים. ב-19 במרץ חללית מטען פרוגרס M1-07 נותקה מתחנת החלל ונשפרה בכניסה לאטמוספירה. לאחר ניתוק מתחנת החלל מחללית מטען שוחרר לוויין Kolibri 2000 שהיה מיזם רוסי-אוסטרלי. ב-21 במרץ לתחנת החלל הגיע חללית מטען פרוגרס M1-8. החללית התחברה למודול "זבזדה". על החללית היו כ-2,407 ק"ג מטען. החללית הייתה מחוברת לתחנת החלל עד יוני 2002. ב-8 באפריל לתחנת החלל הגיע מעבורת החלל אטלנטיס בפיקוד מייקל בלומפילד במשימה STS-110. החללית התחברה למודול "דסטיני". עם החללית הגיע החלק המרכזי של מבנה מסבח בסיסי S0. צוות החללית ביצע 4 פעמים פעילות חוץ רכבית להתקנת המבנה S0. ב-17 באפריל מעבורת חלל "אטלנטיס" התנתקה מתחנת החלל וב-19 באפריל נחתה בכדור הארץ. ב-20 באפריל בוצע שינוי מיקום עגינה של חללית סויוז TM-33 והיא חוברה למודול "פירס". ב-7 ביוני לתחנת החלל הגיע מעבורת החלל אנדוור בפיקוד קנת קוקרל במשימה STS-111. החללית התחברה למודול "דסטיני". עם החללית הגיע מודול לוגיסטי רב תכליתי "לאונרדו" עם מטען של 6,701 ק"ג. המטען כלל חלק שני של זרוע רובוטי קנדארם2. כמו כן הגיעו חברי משלחת מס' 5 לתחנת החלל הבין-לאומית. צוות החללית ביצע 3 פעילויות חוץ רכבית להתקנת ציודים חדשים בחלק החיצוני של תחנת החלל. כמו כן מטען שהגיע במודול לוגיסטי הועבר לתחנת החלל, ומודול לוגיסטי הועמס ב-5,058 ק"ג ציוד ומצרכים לא נחוצים להעברה חזרה לכדור הארץ. חברי המשלחת ביצעו עשרות ניסויים מדעיים בתחומים שונים. ב-15 ביוני מעבורת חלל עזבה את תחנת החלל עם חברי המשלחת מס' 4. אחריות על תחנת החלל הועברה למשלחת מס' 5. אתר האינטרנט הרשמי של משלחת מס' 4 לתחנת החלל הבין-לאומית מדיה וקבצים בנושא משלחת מס' 4 לתחנת החלל הבין-לאומית בוויקישיתוף תיאור פעילות באתר רוסקוסמוס דיווח לעיתונות של נאס"א פעילות משלחת מס' 4 בתחנת החלל הבין-לאומית תיאור פעילות של הצוות הרוסי בתחנת החלל לוויין Kolibri 2000 פרוגרס M1-8
ניכוי (מההכנסה החייבת)

בחישוב מס הכנסה, ניכוי הוא הטבת מס הניתנת באמצעות הפחתת סכום הניכוי מההכנסה החייבת, ובכך מקטינה את סכום המס המחושב. הניכוי העיקרי הוא זה הניתן בהתאם לסעיף 47 לפקודת מס הכנסה בגין חיסכון בקופת גמל לעצמאים. ניכוי נוסף, בהתאם לסעיף 47א לפקודה, ניתן לפנסיונר בפנסיה מוקדמת, בגובה 52% מדמי ביטוח לאומי שבהם הוא חייב. סעיף 20 לחוק לתיקון דיני המשפחה (מזונות) מעניק ניכוי ממס הכנסה בגין תשלום מזונות לילד בוגר, שעל אף מאמציו אינו יכול לספק צרכיו מעבודה. הניכוי הוא בגובה סכום המזונות, אך לא יותר מערך שתי נקודות זיכוי לכל ילד. לצד הטבת מס באמצעות ניכוי ניתנות הטבות מס גם באמצעות זיכוי, שהוא סכום המופחת מהמס שחושב. הניכויים והזיכויים מקטינים את סכום המס, אך הם נבדלים במידת השפעתם על המס אצל בעלי הכנסות גבוהות לעומת בעלי הכנסות נמוכות. גובהם של זיכויים רבים אינו תלוי בגובה ההכנסה, אלא במאפיינים אישיים של הנישום. כך, למשל, יינתנו שתי נקודות זיכוי לתושב ישראל גם אם משכורתו גבוהה וגם אם משכורתו נמוכה. משמעות האחידות היא שהשפעתו היחסית של הזיכוי גבוהה יותר ככל שהמשכורת נמוכה יותר. הניכויים נעשים מההכנסה ברוטו לפני חישוב המס, ולכן השפעתם גדלה ככל שגדלה ההכנסה. החיסכון במס שמושג בעקבות ניכוי נמצא ביחס ישר לגובה אחוז המס השולי של הנישום. כך, למשל, ניכוי של 100 ש"ח יקטין ב-45 ש"ח את המס של עובד שהאחוז השולי שלו 45%, אך יקטין ב-14 ש"ח בלבד את המס של עובד שהאחוז השולי שלו הוא 14%. הבדל זה הוביל להמלצתה של "ועדת בן-שחר" להמיר את שיטת הניכויים בשיטת הזיכויים. בארצות הברית נהוגים ניכויים בגין הוצאות אחדות, בהן: הוצאות רפואיות. ריבית על הלוואה לרכישת דירה. תרומה למוסד מזכה. חיסכון פנסיוני. הוצאה מותרת בניכוי ע"א 2704/99 משה מילשטיין נ' פקיד שומה תל אביב 1, ניתן ב־30 ביולי 2003
פיראולופור

פִּירֶאוֹלוֹפוֹר (בצרפתית: Pyréolophore) הוא סוג של מנוע בעירה פנימית שהמציאו האחים נִיסֶפוֹר וקלוֹד (אנ') נייפס (Niépce) משַׁאלוֹן-סוּר-סוֹן בצרפת בתחילת המאה ה-19. ב-1807 בנו האחים אב-טיפוס של המנוע, ואחר כך התקינו אותו בסירה והשיטו אותה בהצלחה בנהר סון. הפיראולופור ייצר התפוצצויות מבוקרות של דלק אבקתי בתוך תא מתכת מלא באוויר, והדף האוויר נוצל לדחיפת מים מקצה צינור בירכתי הסירה, בדומה לפעולת אופנוע ים. הדלק האבקתי היה נבגי ליקופודיום טחונים (Lycopodium powder) או פחם גרוס היטב ומעורב בשרף. הפיראולופור נחשב למנוע הבעירה הפנימית הראשון וגם למנוע הימי הראשון מסוג זה. ב-20 ביולי 1807 רשמו האחים פטנט על המצאתם, שאושר בחתימת ידו של נפוליאון בונפרטה קיסר צרפת. המנוע סבל מחסרונות מובנים שנבעו מעיקרון פעולתו, ועל כן לא היה לו שימוש מעשי. "פיראולופור" הוא הלחם בסיסים של שלוש מילים ביוונית עתיקה: πῦρ (פִּיר) 'אֵשׁ', Αἴολος (אַיְאוֹלוֹס) 'רוּחַ' וְ- φορός (פוֹרוֹס) 'מוֹעִיל'. מדיה וקבצים בנושא פיראולופור בוויקישיתוף φορός in Liddle and Scott, A Greek-English Lexicon. ערך זה הוא קצרמר בנושא טכנולוגיה. אתם מוזמנים לתרום לוויקיפדיה ולהרחיב אותו.
אלכסנדרו ראוצה

אלכסנדרו איליה ראוצה (ברומנית: Alexandru Ilie Răuță נולד ב-17 ביוני 1992 בפיטשט שברומניה) הוא כדורגלן רומני המשחק בעמדת הקשר האחורי בקבוצת איחוד בני שפרעם מהליגה הלאומית. ראוצה החל את הקריירה המקצוענית שלו בקבוצות ארג'ש פיטשט ומיובן מליגת המשנה הרומנית. בהמשך שיחק בקבוצות פאנדורי טרגו ז'יו, פוליטכניקה יאשי ווולונטר מליגת העל הרומנית. עם וולונטר זכה בסופר קאפ הרומני בעונת 2017/2018. ב-1 ביולי 2019 חתם ראוצה בדינמו בוקרשט מליגת העל הרומנית. הוא שיחק במועדון במשך שלוש עונות, בהן ערך 78 הופעות ליגה. הוא עזב את המועדון לאחר ירידת המועדון לליגת המשנה הרומנית. ב-27 ביוני 2022 חתם ראוצה על חוזה לשתי עונות בהרמנשטאדט מליגת העל הרומנית. הוא ערך 16 הופעות ליגה במדי המועדון. ב-23 בינואר 2023 חתם באוחוד מליגת המשנה הסעודית. ב-29 ביולי 2023 חתם ראוצה בארג'ש פיטשט מליגת המשנה הרומנית. הוא ערך שמונה הופעות ליגה במדי המועדון. ב-30 בנובמבר שוחרר מהמועדון. ב-16 בינואר 2024 חתם במיובן מליגת המשנה הרומנית, אך ב-31 בינואר חתם באיחוד בני שפרעם מהליגה הלאומית. וולונטר הסופר קאפ הרומני (1): 2017/2018 אלכסנדרו ראוצה, באתר Transfermarkt אלכסנדרו ראוצה, באתר Soccerway אלכסנדרו ראוצה, באתר WorldFootball.net אלכסנדרו ראוצה, באתר FootballDatabase.eu Alexandru Răuţă a semnat cu FC Hermannstadt באתר news.ro, ‏ 27 ביוני 2022 (ברומנית) #ألكسندرو_راوتا أحدددددي בחשבון הטוויטר הרשמי של אוחוד, 25 בינואר 2023 (בערבית) De la FC Hermannstadt direct în Arabia Saudită – Alexandru Răuță a jucat aproape 7 luni la Sibiu באתר Ora de Sibiu, ‏ 23 בינואר 2023 (ברומנית) Alexandru Răuță, prezentat la noua sa echipă באתר Digi Sport, ‏ 29 ביולי 2023 (ברומנית) Welcome Alexandru Rauta בחשבון הפייסבוק הרשמי של איחוד בני שפרעם, 31 בינואר 2024 (בעברית) ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "אלכסנדרו ראוצה".
גאבי תומפסון

גאבי תומפסון (באנגלית: Gavi Thompson נולד ב-2 בפברואר 2000 בניגריה) הוא כדורגלן ניגרי המשחק בעמדת הקשר בקבוצת הפועל עפולה מהליגה הלאומית. תומפסון גדל באקדמיית E & A הניגרית. בשנת 2018 חתם בסטומבראס קובנה מליגת העל הליטאית, במדיה ערך 14 הופעות ליגה. בין השנים 2019–2020 שיחק בקבוצת ג'איינט ברילאס הניגרית. ב-8 בינואר 2021 חתם תומפסון בהגלמן מליגת העל הליטאית. הוא ערך 95 הופעות ליגה במדי המועדון, בהן הבקיע שמונה שערים. בתום עונת 2023 שוחרר מהמועדון. ב-30 בינואר 2024 חתם בהפועל עפולה מהליגה הלאומית עד לתום עונת 2023/2024. גאבי תומפסון, באתר Transfermarkt גאבי תומפסון, באתר Soccerway גאבי תומפסון, באתר FootballDatabase.eu גאבי תומפסון חתם בקבוצה עד סוף העונה בחשבון הפייסבוק הרשמי של הפועל עפולה, 30 בינואר 2024 (בעברית) ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "גאבי תומפסון".
שושנת פלאים

"שושנת פלאים" הוא שיר מאת המשורר שאול טשרניחובסקי. השיר זכה ללחן של המוזיקאי צביקה פיק. את השיר "שושנת פלאים" כתב טשרניחובסקי בשנת 1911 במֶטְסוֹלָה, פינלנד בעת חופשתו. צביקה פיק כתב את הלחן לשירו של טשרניחובסקי בשנת 1973, לאחר שקיבל הזמנה מגלי-צה"ל להשתתף בערב 'שירי המשוררים השני'. על אף ההזמנה, תחנת הרדיו דחתה את השיר בטענה, שהלחן אינו טוב דיו. צביקה השמיע את השיר ליוני נמרי, וזה הקליט אותו. זמן מה לאחר אותו מופע, פגש פיק את יצחק לבני, שהיה מפקד תחנת גלי-צה"ל באותם ימים, ולבני התנצל על הטעות. יוני נמרי ביצע את השיר גם בסצנה בסרט "קומפוט נעליים" שהוקרן בשנת 1985. השיר בביצוע נמרי, נכנס למצעד הפזמונים השבועי של הגל הקל ב-9 באפריל 1973, וצעד בו 13 שבועות ומהם שבוע אחד שהה במקום הראשון. השיר הגיע למקום השביעי במצעד השני של גלי צה"ל לשנת 1973. בשנת 2008 זכה השיר לגרסת כיסוי של הזמר שמעון בוסקילה במסגרת הפרויקט "עבודה עברית 2 - מחווה ל-60 שנות יצירה מקורית". בשנת 2018 יצא חידוש לשיר באלבומו של ג'קי מייקה, "השירים שגדלנו עליהם". כהוקרה לחשיבותו וליופיו של השיר נקרא רחוב על שמו בעיר נתניה. שושנת פלאים, סרטון בערוץ "צביקה פיק הערוץ הרשמי", באתר יוטיוב (אורך: 03:31) שאול טשרניחובסקי, שׁוֹשַׁנַּת פְּלָאִים בְּרוּכַת-אֵל, בפרויקט בן-יהודה עפר גביש-אירועי זמר, שושנת פלאים ברוכת אל, סיפורי שיר, באתר עפר גביש - אירועי זמר שושנת פלאים – מילים וביצועים | פיק, צביקה, 1949-2022 מלחין | מוזיקה | הספרייה הלאומית, באתר www.nli.org.il שושנת פלאים – פזמונט, באתר pizmonet.co.il תשל"ג (גלי צה"ל) – פזמונט, באתר pizmonet.co.il שמעון בוסקילה - שושנת פלאים ברוכת-אל, סרטון בערוץ "עבודה עברית - Avoda Ivrit", באתר יוטיוב (אורך: 03:48) ג'קי מייקה - שושנת פלאים, סרטון בערוץ "ג'קי מייקה - הערוץ הרשמי", באתר יוטיוב (אורך: 02:53)
לואיסיוס דון דידסון

לואיסיוס דון דידסון (בצרפתית: Louicius Don Deedson נולד ב-11 בפברואר 2001 בטבארה שבהאיטי) הוא כדורגלן האיטי המשחק בעמדת קשר הכנף בקבוצת אודנסה בולקלוב מליגת העל הדנית ובנבחרת האיטי. דידסון החל את הקריירה המקצוענית שלו בקבוצת הוברו מליגת העל הדנית בשנת 2019. הוא ערך שבע הופעות ליגה והבקיע שער אחד בעונת 2019/2020, בסופה נשרה הוברו לליגת המשנה הדנית. בשלוש העונות הבאות ערך דידסון 72 הופעות ליגה והבקיע 18 שערים במדי הוברו במסגרת ליגת המשנה הדנית. ב-1 ביולי 2023 חתם דידסון באודנסה בולקלוב מליגת העל הדנית. ב-23 ביולי ערך את הופעת הבכורה שלו במועדון, בתיקו 2-2 נגד ראנס במסגרת המחזור הראשון בליגה לעונת 2023/2024. ב-27 באוגוסט הבקיע את שערי הבכורה שלו במועדון, צמד שערים בניצחון 5-1 על הבידוברה במסגרת המחזור השישי בליגה. ב-25 במרץ 2021 ערך דידסון את הופעת הבכורה שלו בנבחרת האיטי, בניצחון 2-0 על נבחרת בליז במסגרת מוקדמות מונדיאל 2022. נכלל בסגל נבחרת האיטי לטורניר גביע הזהב 2021, אך לא שיחק בטורניר. ב-12 בספטמבר 2023 הבקיע את שערי הבכורה שלו בנבחרת, צמד שערים בתיקו 2-2 נגד נבחרת ג'מייקה במסגרת ליגת האומות של CONCACAF 2023/2024. לואיסיוס דון דידסון, באתר Transfermarkt לואיסיוס דון דידסון, באתר Soccerway לואיסיוס דון דידסון, באתר National Football Teams לואיסיוס דון דידסון, באתר FootballDatabase.eu ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "לואיסיוס דון דידסון".
ALL (מחלקת סיבוכיות)

בתורת החישוביות והסיבוכיות, המחלקה ALL היא מחלקה אשר מכילה את כל בעיות ההכרעה. המחלקה ALL מכילה את כל מחלקות הסיבוכיות של בעיות ההכרעה, ביניהן גם RE ו-coRE. כיוון שיש בעיות הכרעה שאינן כריעות עקב בעיית העצירה וקבוצות מכונת הטיורינג שקיימות היא קבוצה בת מנייה, אז לא ניתן לפתור את כל בעיות ההכרעה האלו ובפרט גם לא קיימות שפות שלמות במחלקה הזו. סקוט אהרונסון, Class ALL, באתר Complexity Zoo (באנגלית) ערך זה הוא קצרמר בנושא מדעי המחשב. אתם מוזמנים לתרום לוויקיפדיה ולהרחיב אותו.
טילמן

האם התכוונתם ל... אקסבייר טילמן – כדורסלן אמריקאי בנג'מין טילמן – פוליטיקאי אמריקאי ג'סטין טילמן – כדורסלן אמריקאי יאן טילמן – כדורגלן גרמני כריסטיאן תילמן – מנצח גרמני מליק טילמן – כדורגלן אמריקאי-גרמני פט טילמן – איש צבא אמריקאי שירלי טילמן – ביולוגית מולקולרית קנדית
עניין של זמן (שיר)

"עניין של זמן" (ידוע גם בשורת הפתיחה שלו – "קח אותו לאט את הזמן") הוא שיר שכתב הפזמונאי והמשורר אהוד מנור עבור הפתיח של סדרת הטלוויזיה עניין של זמן. את השיר הלחין רמי קלינשטיין. את שיר הפתיחה, שהופיע גם בסיום התוכנית, ביצע גידי גוב. את המילים חיבר מנור לבקשת מפיקי התוכנית. את הלחן כתב קליינשטיין לפי בקשתו של גוב. אביב גפן, אחד ממשתתפי הסדרה, ביקש אף הוא להלחין את השיר, אך המפיקים דחו את שירו ולכן קיים לחן נוסף לשיר. השיר הוקלט לראשונה לפתיח לסדרת הטלוויזיה הנושאת את אותו שם, ששודרה לראשונה בשנת 1992 בטלוויזיה החינוכית. הסדרה מתארת את קורותיהם של תלמידי כיתה י"א בתיכון בצפון תל אביב. גוב הקליט את השיר בשתי גרסאות. את שיר הנושא לסדרה, שנקרא באותו שם, כתב אהוד מנור, הלחין רמי קלינשטיין ושר גוב בשני ביצועים – אחד קצבי לפתיח ואחד נוגה, שהושמע לעיתים בסיום הפרקים. שני הביצועים כלולים באלבומו של גוב "שירים שהתפזרו". השיר כתוב בגוף שני אל נער בגיל הנעורים ומייעץ לו ליהנות מהחיים, לקחת את הזמן לאט וליהנות מכל רגע. השיר הפך לאחד מהמנוני גיל הנעורים. גרסאות שונות הושרו בפי זמרים רבים, בהם רמי קלינשטיין, שביצע אותו גם בהופעה עם ריטה. השיר בביצוע קלינשטיין לא נכלל באחד מאלבומיו, ויצא כסינגל בלבד. ביצועים נוספים ידועים הם של אביב גפן, ששיחק בסדרה ושר אותו בדואט עם גידי גוב בתוכניתו "לילה גוב". עוד ביצועים ידועים לשיר הם של שרון חזיז ודנה ברגר, שהן שתיים מכוכבות הסדרה. השיר היה מועמד לבחירה במצעדי הפזמונים השבועיים של רשת ג' ב־24 במאי 1995 וצעד שישה שבועות. הוא הגיע למקום התשיעי. במצעד השנתי לשנת תשנ"ח של התחנה הגיע הביצוע של קלינשטיין למקום ה־24. עניין של זמן 2, סרטון בערוץ "גידי גוב. הערוץ הרשמי", באתר יוטיוב (אורך: 03:15) דודי פטימר, ‏"עניין של זמן" בת 30: בחזרה אל מאחורי הקלעים של הסדרה המיתולוגית, באתר מעריב אונליין, 30 ביולי 2022 עניין של זמן (גידי גוב) – פזמונט, באתר pizmonet.co.il עניין של זמן – מילים וביצועים | קלינשטיין, רמי, 1962- מלחין | מוזיקה | הספרייה הלאומית, באתר www.nli.org.il
ארל קרקאם

ארל קרקאם (באנגלית: Earl Kerkam;‏ 1891–1965) היה צייר אמריקאי. לפי וילם דה קונינג, פיליפ גסטון, מארק רותקו, ג'ורג' ספאונטה ואסטבן ויסנטה, הוא "היה אחד הציירים הטובים ביותר שיצאו מאמריקה." ג'רלד נורלנד כתב בתערוכת הזיכרון של קרקאם ב-1966: "צייר בעל מודעות פואטית עצומה, כמעט ללא השפעה ישירה, הוא עומד כאמן אמריקאי מקורי במובן הטוב ביותר." קרקאם צייר וחי בפריז, צרפת בתחילת שנות ה-50. שם, קרקאם פיתח מערכת יחסים עם האמן נורמן קרטון כמנטור ומערכת יחסים קולגיאלית, שהתארכה גם לאחר חזרתם לעיר ניו יורק, ב־1955 ותערוכות היחיד שלהם בשנות ה-60. קרקאם נפטר ב-12 בינואר 1965 בעיר ניו יורק. מדיה וקבצים בנושא ארל קרקאם בוויקישיתוף New York School Abstract Expressionists Artists Choice by Artists, SOVA: Smithsonian Online Virtual Archives, sova.si.edu Marika Herskovic, American Abstract and Figurative Expressionism: Style Is Timely Art Is Timeless (New York School Press, 2009.) ISBN 978-0-9677994-2-1. p. 136-139 p. 140-143
כביש 555

כביש 555 הוא כביש רוחב אזורי המתחיל בצומת יצהר הגדול, כהמשך של כביש 552 (כביש 60 הישן לפני סלילת כביש לב השומרון), ומוביל מזרחה לאיתמר ואלון מורה. בשנת 1996 נסלל על אדמות הכפר דיר אל-חטב כביש עוקף לאלון מורה. הנסיעה על הכביש אסורה לתושבי הכפר ונמנעת מהם הגישה אל אדמות הכפר שמעבר לכביש. אורכו של הכביש הוא 14.8 ק"מ, והוא חד מסלולי לכל אורכו. גדעון לוי, אלכס ליבק, מי צריך חוק כשאפשר להפקיע אדמות בכוח, באתר הארץ, 9 בדצמבר 2016 אקטיבסטילס, חקלאים בכפר סאלם עושים את הבלתי אפשרי: חורשים את אדמותיהם, באתר "שיחה מקומית", 6 בדצמבר 2014
פיליפ לזאריני

פיליפ לזאריני (באיטלקית: Philippe Lazzarini; השם נהגה בשפת המקור: לַדְזָאריני; נולד ב-1964) הוא כלכלן שווייצרי-איטלקי המכהן כנציב הכללי של סוכנות הסעד והתעסוקה של האו"ם לפליטי פלסטין במזרח הקרוב (אונר"א) משנת 2020 ואילך. ללזאריני תואר שני במנהל עסקים מהפקולטה לעסקים וכלכלה של אוניברסיטת לוזאן ותואר ראשון בכלכלה מאוניברסיטת נשאטל. בשנת 1989 הצטרף לוועד הבין-לאומי של הצלב האדום (ICRC) ושימש כציר במספר תחנות שירות, כולל בדרום סודאן, בלבנון, בירדן וברצועת עזה. משם המשיך להוביל את פעולות הצלב האדום הבינלאומי בבוסניה, באנגולה וברואנדה. הוא שימש גם כסגן ראש מחלקת התקשורת של הוועד הבין-לאומי של הצלב האדום. בספטמבר 1999 החל לעבוד בבנק השווייצרי "Union Bancaire Privée"(אנ') כראש מחלקת השיווק של הבנק. בשנת 2003 הצטרף למשרד האו"ם לתיאום עניינים הומניטריים (OCHA) כמתאם אזור במוסול שבעיראק. בהמשך כיהן כראש אגף משרד האו"ם לתיאום עניינים הומניטריים באנגולה, בסומליה ובאזורים ביהודה ושומרון שנמצאים בשליטה פלסטינית. בשנת 2010 הפך לסגן מנהל אגף התיאום והתגובה של משרד האו"ם לתיאום עניינים הומניטריים. ב-24 באפריל 2015 הודיע מזכ"ל האו"ם באן קי-מון על מינויו של לזאריני לתפקיד סגן המתאם המיוחד של האו"ם בלבנון. בשנת 2020 הודיע מזכ"ל האו"ם אנטוניו גוטרש על מינויו של לזאריני לתפקיד הנציב הכללי החדש של סוכנות הסעד והתעסוקה של האו"ם לפליטי פלסטין במזרח הקרוב (אונר"א). בעקבות חשיפת הטענות בדבר מעורבות עובדי אונר"א במתקפת הפתע על ישראל, ב-26 בינואר 2024 הצהיר לזאריני ש"הרשויות הישראליות סיפקו לאונר"א מידע על מעורבותם לכאורה של מספר עובדי אונר"א בהתקפות הנוראיות על ישראל ב-7 באוקטובר". לזאריני ציין שהסוכנות פיטרה תשעה מהעובדים המעורבים וכי נשקלים צעדים פליליים נגדם. בנוסף, דחק לזאריני במדינות המתכננות להשעות את המימון של אונר"א לשקול מחדש את החלטתן בשל חששות מהשלכותיו ההומניטריות של מהלך זה. לזאריני נשוי ואב לארבעה ילדים. מדיה וקבצים בנושא פיליפ לזאריני בוויקישיתוף Secretary-General Appoints Philippe Lazzarini of Switzerland Commissioner-General, United Nations Relief and Works Agency for Palestine Refugee in Near East United Nations, press release of 2020. "Secretary-General Appoints Philippe Lazzarini of Switzerland as Deputy Special Coordinator for Lebanon". Secretary-General Appoints Philippe Lazzarini of Switzerland Commissioner-General, United Nations Relief and Works Agency for Palestine Refugee in Near East United Nations, press release of 2020. "US pauses funding as UNRWA staff fired for suspected role in Oct 7 attacks". France 24 (באנגלית). 2024-01-26. ארכיון מ-2024-01-26. נבדק ב-2024-01-27. איתמר אייכנר, מזכ"ל האו"ם חושף פרטים על מעורבות עובדי אונר"א בטבח: "9 פוטרו, אחד מת", באתר ynet, 27 בינואר 2024
המאנט סורן

המאנט סורן (בהינדי: हेमंत सोरेन; נולד ב־10 באוגוסט 1975) הוא פוליטיקאי הודי המכהן כראש השרים של ג'הרקאנד. לשעבר יו"ר האופוזיציה באספה המחוקקת של ג'הרקאנד וחבר ברג'יה סבהה. המאנט סורן נולד בנמרה שבביהר (כיום בג'הרקאנד), לרופי ושיבו סורן, פוליטיקאי הודי שעתיד לכהן כראש השרים של ג'הרקאנד. ב־2005 התמודד סורן על מושב באספה המחוקקת של ג'הרקאנד, אך הפסיד. ב־2009 נבחר בורן לרג'יה סבהה, אך באותה שנה נבחר לאספה המחוקקת של ג'הרקאנד. בספטמבר 2010 מונה סורן לסגן ראש השרים של ג'הרקאנד בממשלת מפלגת העם ההודית, שהוקמה לאחר במאי באותה שנה פרשה המפלגה מקואליציה בהובלת אביו, שיבו סורן, בעקבות תמיכת המפלגה בממשלת הקונגרס הלאומי ההודי בראשות מאנמוהאן סינג בהצבעה בלוק סבהה, בה ראתה המפלגה פרישה מהברית הדמוקרטית הלאומית. סורן פרש מהתפקיד בינואר 2013, כשהוא גורם לממשלה ליפול ולהחלת שלטון הנשיא במדינה. ביולי 2013 הושבע סורן לראש השרים של ג'הרקאנד לאחר שהציג את תמיכת קואליציה שכללה בנוסף לג'הרקאנד מוקטי מורצ'ה את הקונגרס הלאומי ההודי והראשטריה ג'נטה דאל. סורן כיהן כראש השרים כשנה ומחצה, אך הובס בבחירות בשהתקיימו בדצמבר 2014. בינואר 2015 נבחר סורן ליו"ר האופוזיציה באספה המחוקקת. ב־2019 נבחר סורן בשנית לראש השרים של ג'הרקאנד. ב־2022 החל דירקטריון האכיפה (אנ') לחקור פרשת כרייה בלתי חוקית הקשורה לסורן, שנחשב במעורבות בהלבנת הון הקשורה הפרשה. ב־31 בינואר 2024 התפטר מתפקידו כראש השרים ונעצר על ידי דירקטוריון האכיפה, בין היתר בשל מעורבות בפרשת העברת בעלות לא חוקית נרחבת בידי המאפיה. סורן שהה במעצר במשך כחמישה חודשים, ושוחרר בערכות ביולי 2024. בעקבות שחרורו שב לכהן כראש השרים של ג'הרקאנד. סורן נשוי לקלפאנה סורן ללהם שני בנים. מדיה וקבצים בנושא המאנט סורן בוויקישיתוף המאנט סורן, ברשת החברתית פייסבוק המאנט סורן, ברשת החברתית אקס (טוויטר) המאנט סורן, ברשת החברתית אינסטגרם Jagran Josh, Hemant Soren Biography: Early Life, Family, Education, Political Career, Net Worth, Latest News, Jagran Josh, ‏26 באוגוסט 2022 Hemant Soren takes oath as Jharkhand CM, carries forward father Shibu Soren's legacy, India Today, ‏29 בדצמבר 2019 Amitabh Srivastava, The rise and rise of Shibu Soren, India Today, ‏24 בדצמבר 2009 Hemant Soren becomes Jharkhand CM, heads ninth government, India Today, ‏12 ביולי 2013 Amitabh Srivastava, Emerging out of father Shibu Soren's shadow to take JMM's tally to its highest ever, the new leader of opposition has rewritten the script: in Jharkhand, you are either with Hemant or with the BJP, India Today, ‏15 בינואר 2015 India Today Web Desk, JMM's Hemant Soren sworn in as 11th Jharkhand CM amid opposition unity in Ranchi, India Today, ‏29 בדצמבר 2019 Hemant Soren, Enforcement Directorate and a 30-hour cat-and-mouse game, India Today, ‏30 בינואר 2024 Munish Chandra Pandey, Hemant Soren arrested moments after resigning as Jharkhand Chief Minister | Top points, India Today, ‏31 בינואר 2024 Satyajeet Kumar, Hemant Soren returns as Jharkhand Chief Minister after spending 5 months in jail, India Today, ‏4 ביולי 2024